nibzard/narodne-novine-full-text-markdown huggingface dataset:
### NN 139/2022 (30.11.2022.), Odluka o izmjeni Odluke o obvezi rezerviranja sredstava za sudske sporove koji se vode protiv kreditne institucije

HRVATSKA NARODNA BANKA

2097

Na temelju članka 101. stavka 2. točke 4. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020. i 146/2020.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENI ODLUKE O OBVEZI REZERVIRANJA SREDSTAVA ZA SUDSKE SPOROVE KOJI SE VODE PROTIV KREDITNE INSTITUCIJE

Članak 1.

U Odluci o obvezi rezerviranja sredstava za sudske sporove koji se vode protiv kreditne institucije (»Narodne novine«, br. 1/2009., 75/2009. i 2/2010.) članak 8. stavak 5. mijenja se i glasi:

»(5) Kreditna institucija može u paušalnom iznosu izvršiti rezerviranje za sudske sporove čiji cjelokupni iznos pojedinačno ne prelazi:

1) 10.000 eura kod kreditne institucije koja ima aktivu veću od 2 milijarde eura prema revidiranim financijskim izvještajima iz prethodne godine,

2) 7.000 eura kod kreditne institucije koja ima aktivu veću od 400.000 eura, a manju od 2 milijarde eura prema revidiranim financijskim izvještajima iz prethodne godine,

3) 4.000 eura kod kreditne institucije koja ima aktivu manju od 400.000 eura prema revidiranim financijskim izvještajima iz prethodne godine.«.

Članak 2.

Ova Odluka objavljuje se u »Narodnim novinama« i stupa na snagu danom uvođenja eura kao službene valute u Republici Hrvatskoj.

O. br: 417-091/11-22/BV

Zagreb, 14. studenoga 2022.

Guverner
 Boris Vujčić, v. r.
### NN 139/2022 (30.11.2022.), Odluka o visini naknade za korištenje vozila Hrvatskog autokluba u svrhu polaganja vozačkog ispita

HRVATSKI AUTOKLUB

2111

Na temelju članaka 19. i 29. Pravilnika o načinu obavljanja i organiziranja vozačkih ispita te načinu izdavanja i oduzimanja dopuštenja ovlaštenom ispitivaču (»Narodne novine«, broj 141/2011., 151/2013., 102/2020., 127/2020.) te članka 36. Pravilnika Hrvatskog autokluba o organiziranju i provođenju vozačkih ispita (»Narodne novine«, broj 33/2009., 29/2012., 26/2014., 42/2016., 141/2020.), Upravni odbor Hrvatskog autokluba na 24. sjednici održanoj 24. studenoga 2022. donio je

ODLUKU

O VISINI NAKNADE ZA KORIŠTENJE VOZILA HRVATSKOG AUTOKLUBA U SVRHU POLAGANJA VOZAČKOG ISPITA

Članak 1.

Visina naknade za korištenje vozila Hrvatskog autokluba u svrhu polaganja vozačkog ispita B kategorije iz nastavnog predmeta Upravljanje vozilom iznosi 11,02 eura.

Članak 2.

Visina naknade za korištenje vozila Hrvatskog autokluba u svrhu polaganja vozačkog ispita AM, A1, A2 i A kategorije iz nastavnog predmeta Upravljanje vozilom kojim se prati to vozilo iznosi 8,76 eura.

Članka 3.

U naknadi iz članka 1. i 2. ove Odluke nije sadržan porez na dodanu vrijednost.

Članak 4.

Stupanjem na snagu ove Odluke prestaje važiti Odluka o visini naknade za korištenje vozila Hrvatskog autokluba u svrhu polaganja vozačkog ispita (»Narodne novine« broj 33/2009).

Članak 5.

Ova Odluka objavit će se u »Narodnim novinama«, a stupa na snagu na dan uvođenja eura kao službene valute u Republici Hrvatskoj.

Broj: 006-30/2022-9/2022-1/3.5

Zagreb, 24. studenoga 2022.

Predsjednik
 Slavko Tušek, dipl. ing., v. r.
### NN 139/2022 (30.11.2022.), Odluka o izmjeni Odluke o nužnoj epidemiološkoj mjeri korištenja medicinskih maski ili maski za lice

Stožer civilne zaštite Republike Hrvatske

2095

Na temelju članka 47. stavaka 2. i 4. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20, 134/20 i 143/21) i članka 22.a Zakona o sustavu civilne zaštite (»Narodne novine« broj 82/15, 118/18, 31/20, 20/21 i 114/22), Stožer civilne zaštite Republike Hrvatske, 30. studenoga 2022., donosi

ODLUKU

O IZMJENI ODLUKE O NUŽNOJ EPIDEMIOLOŠKOJ MJERI KORIŠTENJA MEDICINSKIH MASKI ILI MASKI ZA LICE

I.

U Odluci o nužnoj epidemiološkoj mjeri korištenja medicinskih maski ili maski za lice (»Narodne novine« broj 44/22, 51/22, 60/22, 73/22, 88/22, 100/22, 113/22 i 126/22) točka V. mijenja se i glasi:

»Nužna epidemiološka mjera i preporuka iz ove Odluke određuje se u trajanju do 31. prosinca 2022.«.

II.

Ova Odluka zajedno s obrazloženjem objavit će se na mrežnoj stranici Ravnateljstva civilne zaštite na kojoj se objavljuju odluke Stožera civilne zaštite Republike Hrvatske za sprječavanje širenja zaraze koronavirusom, na adresi: https://civilna-zastita.gov.hr/odluke-stozera-civilne-zastite-rh-za-sprecavanje-sirenja-zaraze-koronavirusom/2304.

III.

Ova Odluka objavit će se u »Narodnim novinama«, a stupa na snagu 1. prosinca 2022.

Klasa: 810-06/20-01/7
 Urbroj: 511-01-300-22-529
 Zagreb, 30. studenoga 2022.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 140/2022 (2.12.2022.), Pravilnik o izmjenama Pravilnika o izdavanju, raspačavanju, povlačenju iz upotrebe i zamjeni državnih biljega

MINISTARSTVO FINANCIJA

2126

Na temelju članka 24. stavka 3. Zakona o upravnim pristojbama (»Narodne novine«, broj 115/16 i 114/22) ministar financija donosi

PRAVILNIK

O IZMJENAMA PRAVILNIKA O IZDAVANJU, RASPAČAVANJU, POVLAČENJU IZ UPOTREBE I ZAMJENI DRŽAVNIH BILJEGA

Članak 1.

U Pravilniku o izdavanju, raspačavanju, povlačenju iz upotrebe i zamjeni državnih biljega (»Narodne novine«, broj 35/17) u članku 2. stavak 1. mijenja se i glasi:

»(1) Državni biljezi izdaju se u apoenima od 0,66; 1,33; 2,65 i 6,64 eura.«.

Članak 2.

U članku 3. podstavku 2. riječ: »kunama« zamjenjuje se riječju: »eurima«.

Članak 3.

Članak 4. mijenja se i glasi:

»Državni biljezi tiskaju se u sljedećim bojama:

– biljeg od 0,66 eura u plavoj boji

– biljeg od 1,33 eura u smeđoj boji

– biljeg od 2,65 eura u narančastoj boji

– biljeg od 6,64 eura u crvenoj boji.«

PRIJELAZNE I ZAVRŠNE ODREDBE

Članak 4.

Državni biljezi izdani na temelju Pravilnika o izdavanju, raspačavanju, povlačenju iz upotrebe i zamjeni državnih biljega (»Narodne novine«, broj 35/17) mogu se upotrebljavati kao državni biljezi do njihovog iskorištenja uz primjenu fiksnog tečaja konverzije i sukladno pravilima za preračunavanje i zaokruživanje sukladno zakonu koji uređuje uvođenje eura kao službene valute u Republici Hrvatskoj.

Članak 5.

Ovaj Pravilnik objavit će se u »Narodnim novinama«, a stupa na snagu na dan uvođenja eura kao službene valute u Republici Hrvatskoj.

Klasa: 412-02/21-01/33

Urbroj: 513-07-21-01-22-11

Zagreb, 21. studenoga 2022.

Ministar financija
 dr. sc. Marko Primorac, v. r.
### NN 140/2022 (2.12.2022.), Pravilnik o izmjenama Pravilnika o postupku ostvarivanja oslobođenja od plaćanja poreza za diplomatska i konzularna predstavništva, institucije i tijela Europske unije te međunarodne organizacije

Ministarstvo financija

2125

Na temelju članka 44. stavka 4. i članka 48. stavka 2. Zakona o porezu na dodanu vrijednost (»Narodne novine«, broj 73/13., 99/13., 148/13., 153/13., 143/14., 115/161., 106/18., 121/19., 138/20., 39/22. i 113/22.), članka 33. Zakona o posebnom porezu na motorna vozila (»Narodne novine«, broj 15/13., 108/13., 115/16., 127/17. i 121/19.) te članka 35. stavka 8. Zakona o trošarinama (»Narodne novine«, broj 106/18., 121/19. i 144/21.) ministar financija donosi

PRAVILNIK

O IZMJENAMA PRAVILNIKA O POSTUPKU OSTVARIVANJA OSLOBOĐENJA OD PLAĆANJA POREZA ZA DIPLOMATSKA I KONZULARNA PREDSTAVNIŠTVA, INSTITUCIJE I TIJELA EUROPSKE UNIJE TE MEĐUNARODNE ORGANIZACIJE

Članak 1.

U Pravilniku o postupku ostvarivanja oslobođenja od plaćanja poreza za diplomatska i konzularna predstavništva, institucije i tijela Europske unije te međunarodne organizacije (»Narodne novine«, broj 81/15., 1/17., 126/19. i 75/22.) u članku 6. stavku 11. riječ: »kunama« zamjenjuje se riječju: »eurima«.

Članak 2.

U članku 7. stavku 1. riječi: »740,00 kuna« zamjenjuju se riječima: »98,21 eura«.

Članak 3.

U članku 12. riječi: »740,00 kuna« zamjenjuju se riječima: »98,21 eura«.

ZAVRŠNE ODREDBE

Članak 4.

Obrazac P-DIP mijenja se i sastavni je dio ovoga Pravilnika.

Članak 5.

Ovaj Pravilnik objavljuje se u »Narodnim novinama« i stupa na snagu na dan uvođenja eura kao službene valute u Republici Hrvatskoj.

Klasa: 011-01/22-02/16

Urbroj: 513-07-21-01-22-1

Zagreb, 21. studenoga 2022.

Ministar financija
 dr. sc. Marko Primorac, v. r.

![](/files/_web/sluzbeni-dio/2022/132524/images/4130.jpg)

![](/files/_web/sluzbeni-dio/2022/132524/images/4124.jpg)

![](/files/_web/sluzbeni-dio/2022/132524/images/4116.jpg)

![](/files/_web/sluzbeni-dio/2022/132524/images/4108.jpg)
### NN 140/2022 (2.12.2022.), Odluka o imenovanju sutkinja Visokog upravnog suda Republike Hrvatske

Državno sudbeno vijeće

2130

Na temelju članka 55. stavak 6. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – u daljnjem dijelu teksta ZDSV) Državno sudbeno vijeće (u daljnjem dijelu teksta – Vijeće), sastavljeno od Darka Milkovića, predsjednika Vijeća, te Arsena Bauka, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, Lidije Vidjak, prof. dr. sc. Maria Vinkovića, članova Vijeća, na 77. sjednici, održanoj 14. srpnja 2022., donijelo je

ODLUKU

Za sutkinje Visokog upravnog suda Republike Hrvatske imenuju se: RADMILA BOLANČA VUKOVIĆ i SNJEŽANA HORVAT – PALISKA.

Broj: IS-29/21-16

Zagreb, 14. srpnja 2022.

Predsjednik
 Državnog sudbenog vijeća
 Darko Milković, v. r.
### NN 140/2022 (2.12.2022.), Odluka o imenovanju sutkinja Županijskog suda u Splitu - građanski odjel

DRŽAVNO SUDBENO VIJEĆE

2131

Na temelju članka 55. stavak 1. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 68/18 i 126/19 – u daljnjem dijelu teksta – ZDSV) Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća, te Arsena Bauka, Dražena Bošnjakovića, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, Lidije Vidjak i prof. dr. sc. Maria Vinkovića, članova Vijeća, na 68. sjednici, održanoj 20. i 21. siječnja 2022., donijelo je

ODLUKU

Za sutkinje Županijskog suda u Splitu – građanski odjel imenuju se:

1. SANDA CRLJEN IVANČIĆ, sutkinja Upravnog suda u Splitu,

2. DANIELA PIVČEVIĆ, sutkinja Općinskog suda u Splitu,

3. SONJA MEŠTROVIĆ, sutkinja Općinskog suda u Splitu i

4. MIRJANA RUBIĆ, sutkinja Općinskog suda u Splitu.

Broj: IS-25/20-30

Zagreb, 21. siječnja 2022.

Predsjednik
 Državnog sudbenog vijeća
 Darko Milković, v. r.
### NN 140/2022 (2.12.2022.), Odluka o imenovanju sudaca Općinskog suda u Sisku

DRŽAVNO SUDBENO VIJEĆE

2132

Na temelju članka 56. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – dalje u tekstu ZDSV) Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća, te Arsena Bauka, Dražena Bošnjakovića, Nevena Cambja, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, članova Vijeća, na 76. sjednici, održanoj 7. srpnja 2022., donijelo je

ODLUKU

Za suce Općinskog suda u Sisku imenuju se: DOMAGOJ LOVRIĆ i ANDRIJANA ŽUGAJ JAMBREK.

Broj: IS-25/21-21

Zagreb, 7. srpnja 2022.

Predsjednik
 Državnog sudbenog vijeća
 Darko Milković, v. r.
### NN 140/2022 (2.12.2022.), Odluka o imenovanju sutkinje Općinskog suda u Sisku

DRŽAVNO SUDBENO VIJEĆE

2133

Na temelju članka 56. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – dalje u tekstu ZDSV) Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća, te Arsena Bauka, Dražena Bošnjakovića, Nevena Cambja, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, članova Vijeća, na 76. sjednici, održanoj 7. srpnja 2022., donijelo je

ODLUKU

Za sutkinju Općinskog suda u Sisku imenuje se IVA ŠTEFAN.

Broj: IS-31/21-24

Zagreb, 7. srpnja 2022.

Predsjednik
 Državnog sudbenog vijeća
 Darko Milković, v. r.
### NN 140/2022 (2.12.2022.), Odluka o imenovanju člana Nadzornog odbora Hrvatske radiotelevizije za preostali dio mandata

HRVATSKI SABOR

2120

Na temelju članka 81. Ustava Republike Hrvatske i članka 22. stavka 1. Zakona o Hrvatskoj radioteleviziji (»Narodne novine«, br. 137/10., 76/12., 78/16., 46/17., 73/17., 94/18. i 114/22.) Hrvatski sabor na sjednici 29. studenoga 2022. donio je

ODLUKU

O IMENOVANJU ČLANA NADZORNOG ODBORA HRVATSKE RADIOTELEVIZIJE ZA PREOSTALI DIO MANDATA

I.

Za člana Nadzornog odbora Hrvatske radiotelevizije imenuje se
 dr. sc. DAVOR ZORIČIĆ.

II.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-07/29

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o imenovanju pet članica Povjerenstva iz članka 150. Zakona o socijalnoj skrbi, (»Narodne novine«, br. 18/22., 46/22. i 119/22.)

HRVATSKI SABOR

2121

Na temelju članka 81. Ustava Republike Hrvatske i članka 150. stavaka 2. i 3. Zakona o socijalnoj skrbi (»Narodne novine«, br. 18/22., 46/22. i 119/22.) Hrvatski sabor na sjednici 29. studenoga 2022. donio je

ODLUKU

O IMENOVANJU PET ČLANICA POVJERENSTVA IZ ČLANKA 150. ZAKONA O SOCIJALNOJ SKRBI (»Narodne novine«, br. 18/22., 46/22. i 119/22.)

I.

Za članice Povjerenstva iz članka 150. Zakona o socijalnoj skrbi (»Narodne novine«, br. 18/22., 46/22. i 119/22.) imenuju se:

– LJUBICA MATIJEVIĆ VRSALJKO

– MAJA VUČINIĆ-KNEŽEVIĆ

– IVONA BALIĆ

– KAROLINA ŠESTAK

– KATARINA RADAT.

II.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-07/30

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o razrješenju člana i izboru članice Odbora za europske poslove Hrvatskoga sabora

HRVATSKI SABOR

2114

Na temelju članka 81. Ustava Republike Hrvatske i članaka 46. i 66. Poslovnika Hrvatskoga sabora, Hrvatski sabor na sjednici 29. studenoga 2022. donio je

ODLUKU

O RAZRJEŠENJU ČLANA I IZBORU ČLANICE ODBORA ZA EUROPSKE POSLOVE HRVATSKOGA SABORA

I.

Razrješuje se član Odbora za europske poslove Hrvatskoga sabora
 dr. sc. DAMIR BAKIĆ.

II.

Za članicu Odbora za europske poslove Hrvatskoga sabora bira se
 JELENA MILOŠ.

III.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-03/38

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o imenovanju predsjednice i članova Odbora »Nagrade Ivan Filipović«

HRVATSKI SABOR

2119

Na temelju članka 81. Ustava Republike Hrvatske i članka 6. Zakona o »Nagradi Ivan Filipović« (»Narodne novine«, br. 61/91. i 149/09.) Hrvatski sabor na sjednici 29. studenoga 2022. donio je

ODLUKU

O IMENOVANJU PREDSJEDNICE I ČLANOVA ODBORA »NAGRADE IVAN FILIPOVIĆ«

I.

Za predsjednicu Odbora »Nagrade Ivan Filipović« imenuje se dr. sc. VESNA BEDEKOVIĆ, predsjednica Odbora za obrazovanje, znanost i kulturu Hrvatskoga sabora.

II.

Za članove Odbora »Nagrade Ivan Filipović« imenuju se:

prof. dr. sc. SINIŠA OPIĆ

izv. prof. dr. sc. DALIBORKA LUKETIĆ

ANTONIJA MIROSAVLJEVIĆ, prof.

SUZANA HITREC, prof.

MOMIR KARIN, prof.

MILE ŽIVČIĆ, prof.

VINKO FILIPOVIĆ, prof.

SUNČICA FINDAK, dipl. pedagoginja.

III.

Predsjednici Odbora »Nagrade Ivan Filipović« imenovanoj Odlukom o imenovanju predsjednice i prestanku mandata predsjednice Odbora »Nagrade Ivan Filipović« (»Narodne novine«, br. 116/20.) i članovima Odbora »Nagrade Ivan Filipović« imenovanima Odlukom o imenovanju predsjednice i članova Odbora i prestanku mandata predsjednice i članova Odbora »Nagrade Ivan Filipović« (»Narodne novine«, br. 54/20.) mandat je prestao istekom zakonskog roka od dvije godine.

IV.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-06/06

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o razrješenju i imenovanju člana Izaslanstva Hrvatskoga sabora u Parlamentarnoj dimenziji Srednjoeuropske inicijative

HRVATSKI SABOR

2118

Na temelju članka 81. Ustava Republike Hrvatske, Hrvatski sabor na sjednici 29. studenoga 2022. donio je

ODLUKU

O RAZRJEŠENJU I IMENOVANJU ČLANA IZASLANSTVA HRVATSKOGA SABORA U PARLAMENTARNOJ DIMENZIJI SREDNJOEUROPSKE INICIJATIVE

I.

Razrješuje se član Izaslanstva Hrvatskoga sabora u Parlamentarnoj dimenziji Srednjoeuropske inicijative PEĐA GRBIN.

II.

Za člana Izaslanstva Hrvatskoga sabora u Parlamentarnoj dimenziji Srednjoeuropske inicijative imenuje se DARIO ZUROVEC.

III.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-04/04

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o izboru članice i prestanku mandata člana Odbora za informiranje, informatizaciju i medije Hrvatskoga sabora

HRVATSKI SABOR

2117

Na temelju članka 81. Ustava Republike Hrvatske i članaka 46. i 111. Poslovnika Hrvatskoga sabora, Hrvatski sabor na sjednici 29. studenoga 2022. donio je

ODLUKU

O IZBORU ČLANICE I PRESTANKU MANDATA ČLANA ODBORA ZA INFORMIRANJE, INFORMATIZACIJU I MEDIJE HRVATSKOGA SABORA

I.

Za članicu Odbora za informiranje, informatizaciju i medije Hrvatskoga sabora bira se JELENA MILOŠ.

II.

Dana 15. rujna 2022. dužnost člana Odbora za informiranje, informatizaciju i medije Hrvatskoga sabora prestao je obnašati VILIM MATULA, zbog mirovanja zastupničkog mandata.

III.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-03/40

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o izboru članice i prestanku mandata člana Odbora za predstavke i pritužbe Hrvatskoga sabora

HRVATSKI SABOR

2116

Na temelju članka 81. Ustava Republike Hrvatske i članaka 46. i 108. Poslovnika Hrvatskoga sabora, Hrvatski sabor na sjednici 29. studenoga 2022. donio je

ODLUKU

O IZBORU ČLANICE I PRESTANKU MANDATA ČLANA ODBORA ZA PREDSTAVKE I PRITUŽBE HRVATSKOGA SABORA

I.

Za članicu Odbora za predstavke i pritužbe Hrvatskoga sabora bira se JELENA MILOŠ.

II.

Dana 15. rujna 2022. dužnost člana Odbora za predstavke i pritužbe Hrvatskoga sabora prestao je obnašati VILIM MATULA, zbog mirovanja zastupničkog mandata.

III.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-03/39

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Odluka o razrješenju člana i izboru članice Odbora za zaštitu okoliša i prirode Hrvatskoga sabora

HRVATSKI SABOR

2115

Na temelju članka 81. Ustava Republike Hrvatske i članaka 46. i 96. Poslovnika Hrvatskoga sabora, Hrvatski sabor na sjednici 29. studenoga 2022. donio je

ODLUKU

O RAZRJEŠENJU ČLANA I IZBORU ČLANICE ODBORA ZA ZAŠTITU OKOLIŠA I PRIRODE HRVATSKOGA SABORA

I.

Razrješuje se član Odbora za zaštitu okoliša i prirode Hrvatskoga sabora DARIO ZUROVEC.

II.

Za članicu Odbora za zaštitu okoliša i prirode Hrvatskoga sabora bira se BOŠKA BAN VLAHEK.

III.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-04/22-03/37

Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 140/2022 (2.12.2022.), Pravilnik o izmjeni i dopuni Pravilnika o sigurnosti igračaka

Ministarstvo zdravstva

2129

Na temelju članka 8. stavka 3. Zakona o predmetima opće uporabe (»Narodne novine«, br. 39/13, 47/14, 114/18 i 53/22) te članka 38. stavka 3. Zakona o sustavu državne uprave (»Narodne novine«, broj 66/19) ministar zdravstva, uz prethodnu suglasnost ministra vanjskih i europskih poslova, donosi

PRAVILNIK

O IZMJENI I DOPUNI PRAVILNIKA O SIGURNOSTI IGRAČAKA

Članak 1.

U Pravilniku o sigurnosti igračaka (»Narodne novine«, br. 83/14, 38/15, 35/17, 50/18, 60/19 i 48/21), u članku 1. stavak 2. mijenja se i glasi:

»Ovim Pravilnikom u hrvatsko zakonodavstvo preuzima se Direktiva 2009/48/EZ Europskog parlamenta i Vijeća od 18. lipnja 2009. o sigurnosti igračaka (Tekst značajan za EGP) (SL L 170, 30. 6. 2009.), kako je posljednji put izmijenjena Direktivom Komisije (EU) 2021/903 оd 3. lipnja 2021. o izmjeni Direktive 2009/48/EZ Europskog parlamenta i Vijeća u pogledu posebnih graničnih vrijednosti za anilin u određenim igračkama (Tekst značajan za EGP) (SL L 197/110, 4. 6. 2021.)«.

Članak 2.

U Prilogu II. POSEBNI SIGURNOSNI ZAHTJEVI, Dodatku C, ispod naslova »Posebna granična ograničenja za kemikalije koje se koriste u igračkama namijenjenima djeci mlađoj od 36 mjeseci ili u drugim igračkama namijenjenima za stavljanje u usta, donesena sukladno članku 46. stavku 2. Direktive 2009/48/EZ«, u tablici, iza retka: »Formaldehid« dodaje se novi redak koji glasi:

|  |  |  |
| --- | --- | --- |
| »Tvar | CAS broj | Granična vrijednost |
| Anilin | 62-53-3 | 30 mg/kg nakon reduktivnog cijepanja u tekstilnom materijalu za igračke i kožnom materijalu za igračke  10 mg/kg kao slobodni anilin u bojama za bojanje prstima  30 mg/kg nakon reduktivnog cijepanja u bojama za bojanje prstima.«. |

Članak 3.

Ovaj Pravilnik objavit će se u »Narodnim novinama«, a stupa na snagu 5. prosinca 2022. godine.

Klasa: 011-02/22-02/39

Urbroj: 534-07-1-1/5-22-11

Zagreb, 22. studenoga 2022.

Ministar
 izv. prof. dr. sc. Vili Beroš, dr. med., v. r.
### NN 140/2022 (2.12.2022.), Uredba o izmjenama Uredbe o visini naknade za korištenje voda

Vlada Republike Hrvatske

2122

Na temelju članka 27. stavka 1. Zakona o financiranju vodnoga gospodarstva (»Narodne novine«, br. 153/09., 90/11., 56/13., 120/16., 127/17. i 66/19.), Vlada Republike Hrvatske je na sjednici održanoj 1. prosinca 2022. donijela

UREDBU

O IZMJENAMA UREDBE O VISINI NAKNADE ZA KORIŠTENJE VODA

Članak 1.

U Uredbi o visini naknade za korištenje voda (»Narodne novine«, br. 82/10., 83/12., 10/14. i 32/20.), u članku 2.c stavku 1. u izrazu CVp riječi: »u 2022. godini« zamjenjuju se riječima: »u 2023. godini«.

Članak 2.

U Uredbi o izmjenama i dopunama Uredbe o visini naknade za korištenje voda (»Narodne novine«, broj 32/20.), u članku 6. riječi: »1. siječnja 2023. godine« zamjenjuju se riječima: »1. siječnja 2024.«.

PRIJELAZNE I ZAVRŠNE ODREDBE

Članak 3.

Do 31. prosinca 2023. visina naknade za korištenje voda isporučenih korisnicima vodnih usluga putem isporučitelja vodnih usluga iznosi 2,85 kuna za kubni metar (1 m3) isporučene vode.

Članak 4.

Ova Uredba objavit će se u »Narodnim novinama«, a stupa na snagu 1. siječnja 2023., osim članka 1. ove Uredbe koji stupa na snagu 1. siječnja 2024.

Klasa: 022-03/22-03/105

Urbroj: 50301-05/16-22-1

Zagreb, 1. prosinca 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Odluka o porezima Grada Virovitice

Grad Virovitica

2150

Na temelju članka 20. stavka 1. Zakona o lokalnim porezima (»Narodne novine« broj 115/2016 i 101/2017) i članka 29. stavka 23. Statuta Grada Virovitice (»Službeni vjesnik Grada Virovitice« broj 1/2021) Gradsko vijeće Grada Virovitice na 13. sjednici održanoj 28. rujna 2022. godine donijelo je

ODLUKU

O POREZIMA GRADA VIROVITICE

I. OPĆA ODREDBA

Članak 1.

Ovom Odlukom utvrđuju se vrste lokalnih poreza, stopa i visina poreza, koji su prihod proračuna Grada Virovitice (u daljnjem tekstu: »Grad«).

II. VRSTE POREZA

Članak 2.

Gradu pripadaju sljedeći porezi:

1. Prirez porezu na dohodak

2. Porez na potrošnju

3. Porez na kuće za odmor.

1. Prirez porezu na dohodak

Članak 3.

Prirez porezu na dohodak plaća se na području Grada sukladno zakonu i podzakonskom aktu kojim se uređuje porez na dohodak te ovoj Odluci.

Članak 4.

Prirez porezu na dohodak plaća se po stopi od 10 %.

2. Porez na potrošnju

Članak 5.

Porez na potrošnju plaća se na potrošnju alkoholnih pića (rakiju, vinjak i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada.

Članak 6.

Porez na potrošnju plaća se po stopi od 3 %.

3. Porez na kuće za odmor

Članak 7.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa te drugog pribora i alata.

Članak 8.

Porez na kuće za odmor plaća se godišnje, u iznosu od 1,50 € po jednom četvornom metru korisne površine kuće za odmor na području Grada.

III. NADLEŽNOST I PRIMJENA PROPISA

Članak 9.

Poslove u vezi s utvrđivanjem, evidentiranjem, nadzorom i naplatom poreza iz članka 2. točke 1. i 2. ove Odluke obavljat će Ministarstvo financija, Porezna uprava, Ispostava Virovitica.

Poslove u vezi s utvrđivanjem, evidentiranjem i nadzorom poreza iz članka 2. točke 3. ove Odluke obavljat će upravno tijelo Grada nadležno za komunalno gospodarstvo.

Poslove u vezi s naplatom poreza iz članka 2. točke 3. ove Odluke obavljat će upravno tijelo Grada nadležno za financije.

Članak 10.

Za utvrđivanje poreza i naplatu poreza iz ove Odluke, te druga postupovna pitanja primjenjuju se odredbe zakona i drugih propisa kojim je uređen sustav lokalnih poreza i porezni postupak.

IV. PRIJELAZNE I ZAVRŠNE ODREDBE

Članak 11.

Danom stupanja na snagu ove Odluke prestaje važiti Odluka o porezima Grada Virovitice (»Narodne novine« broj 5/2020 i »Službeni vjesnik Grada Virovitice« broj 9/2019).

Članak 12.

Ova Odluka objavit će se u »Narodnim novinama« i »Službenom vjesniku Grada Virovitice«, a stupa na snagu 1. siječnja 2023. godine.

Klasa: 410-01/22-01/02

Urbroj: 2189-1-02/1-22-2

Virovitica, 28. rujna 2022.

GRADSKO VIJEĆE GRADA VIROVITICE

Predsjednica
 Ivančica Fett Škvarić, prof., v. r.
### NN 141/2022 (6.12.2022.), Odluka o porezima Općine Brdovec

Općina Brdovec

2151

Na temelju članaka 20. i 42. stavka 1. Zakona o lokalnim porezima (»Narodne novine«, br. 115/16, 101/17 i 114/22) i članka 32. Statuta Općine Brdovec (Glasnik Općine Brdovec broj 3/21), Općinsko vijeće Općine Brdovec, na svojoj 10. sjednici, održanoj 22. studenoga 2022., donijelo je

ODLUKU

O POREZIMA OPĆINE BRDOVEC

I. OPĆE ODREDBE

Članak 1.

Ovom Odlukom utvrđuju se općinski porezi koji su izvorni prihodi Općine Brdovec, visina stope prireza porezu na dohodak, visina stope poreza na potrošnju, visina poreza na kuće za odmor i poreza na korištenje javnih površina te nadležno porezno tijelo za utvrđivanje i naplatu poreza.

II. VRSTE POREZA

Članak 2.

Porezi Općine Brdovec su:

1. prirez porezu na dohodak,

2. porez na potrošnju,

3. porez na kuću za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 10 %.

2. Porez na potrošnju

Članak 4.

Porez na potrošnju plaća se po stopi od 3 %.

Članak 5.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava, PU Zagrebačka županija, Ispostava Zaprešić.

3. Porez na kuće za odmor

Članak 6.

Porez na kuće za odmor plaća se u godišnjem iznosu od 1,99 EUR po četvornom metru korisne površine kuće za odmor.

Članak 7.

Poslove u vezi s utvrđivanjem i naplatom poreza na kuće za odmor obavlja Ministarstvo financija, Porezna uprava, PU Zagrebačka županija, Ispostava Zaprešić.

4. Porez na korištenje javnih površina

Članak 8.

Porez na korištenje javnih površina plaća se u visini od 1,33 EUR po m2 zauzete javne površine.

Pod javnim površinama podrazumijevaju se nerazvrstane ceste, trgovi, javne prometne površine na kojima nije dopušten promet motornim vozilima i javne zelene površine.

Članak 9.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu Brdovec izuzimaju se od obaveze plaćanja poreza na korištenje javnih površina.

Članak 10.

Poslove u vezi s utvrđivanjem i naplatom poreza za korištenje javnih površina obavlja Ministarstvo financija, Porezna uprava, PU Zagrebačka županija, Ispostava Zaprešić.

III. PRIJELAZNE I ZAVRŠNE ODREDBE

Članak 11.

Na zakašnjela plaćanja obračunavat će se i naplaćivati zakonska zatezna kamata.

Danom stupanja na snagu ove Odluke stavlja se izvan snage Odluka o porezima Općine Brdovec (Glasnik Općine Brdovec broj 13/17).

Članak 12.

Ova odluka objavit će se u »Narodnim novinama« i Glasniku Općine Brdovec, a stupa na snagu 1. siječnja 2023., osim odredbi o prirezu poreza na dohodak koje stupaju na snagu prvoga dana u mjesecu nakon mjeseca u kojemu je ova Odluka objavljena u »Narodnim novinama«.

Klasa: 024-01/22-01/05

Urbroj: 238-3-03/06-22-8

Brdovec, 22. studenoga 2022.

Predsjednik Općinskog vijeća Općine Brdovec
 Damir Slavnović, dipl. ing., v. r.
### NN 141/2022 (6.12.2022.), Zakon o izmjeni i dopuni Zakona o državnim službenicima

HRVATSKI SABOR

2138

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENI I DOPUNI ZAKONA O DRŽAVNIM SLUŽBENICIMA

Proglašavam Zakon o izmjeni i dopuni Zakona o državnim službenicima, koji je Hrvatski sabor donio na sjednici 29. studenoga 2022.

Klasa: 011-02/22-02/155
 Urbroj: 71-10-01/1-22-2
 Zagreb, 2. prosinca 2022.

Predsjednik
 Republike Hrvatske
 Zoran Milanović, v. r.

ZAKON

O IZMJENI I DOPUNI ZAKONA O DRŽAVNIM SLUŽBENICIMA

Članak 1.

U Zakonu o državnim službenicima (»Narodne novine«, br. 92/05., 140/05., 142/06., 77/07., 107/07., 27/08., 34/11., 49/11., 150/11., 34/12., 49/12., 37/13., 38/13., 01/15., 138/15., 61/17., 70/19. i 98/19.) iza članka 61.a dodaju se naslov iznad članka i članak 61.b koji glase:

»Prijam korisnika mirovine u državnu službu na određeno vrijeme

Članak 61.b

(1) Korisnik mirovine koji ima manje od 67 godina života može se primiti u državnu službu na određeno vrijeme, do polovice punog radnog vremena.

(2) Državna služba iz stavka 1. ovoga članka može trajati najduže do navršenih 67 godina života službenika.«.

Članak 2.

U članku 137. stavak 2. mijenja se i glasi:

»(2) Državnog službenika koji ispuni uvjete iz stavka 1. točke 3. ovoga članka može se zadržati u službi u punom ili nepunom radnom vremenu.«.

Iza stavka 2. dodaje se novi stavak 3. koji glasi:

»(3) Državnom službeniku iz stavka 1. točke 3. ovoga članka državna služba prestaje najkasnije kad navrši 67 godina života.«.

Dosadašnji stavci 3. i 4. postaju stavci 4. i 5.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-02/22-01/170
 Zagreb, 29. studenoga 2022.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 141/2022 (6.12.2022.), Odluka o lokalnim porezima Općine Vidovec

Općina Vidovec

2152

Na temelju članka 42. Zakona o lokalnim porezima (»Narodne novine«, broj 115/16, 101/17 i 114/22) i članka 31. Statuta Općine Vidovec (»Službeni vjesnik Varaždinske županije«, broj 20/21), Općinsko vijeće Općine Vidovec, na svojoj 13. sjednici održanoj 21. studenoga 2022. godine, donijelo je

ODLUKU

O LOKALNIM POREZIMA OPĆINE VIDOVEC

Članak 1.

Općini Vidovec pripadaju sljedeći lokalni porezi:

1. prirez porezu na dohodak,

2. porez na kuće za odmor,

3. porez na korištenje javnih površina.

Članak 2.

Ovom Odlukom Općina Vidovec utvrđuje:

1. za potrebe plaćanja prireza poreza na dohodak, visinu stope prireza porezu na dohodak,

2. za potrebe plaćanja poreza na kuće za odmor, visinu poreza na kuće za odmor i nadležno porezno tijelo za utvrđivanje i naplatu poreza na kuće za odmor,

3. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza na korištenje javnih površina.

Članak 3.

Prirez porezu na dohodak plaća se po stopi od 7 %.

Članak 4.

Porez na kuću za odmor plaća se godišnje u iznosu od 1,20 eura po četvornom metru korisne površine kuće za odmor na cijelom području Općine Vidovec.

Poslove utvrđivanja, evidentiranja, nadzora, naplate i ovrhe radi naplate poreza na kuću za odmor obavlja Ministarstvo financija, nadležna ispostava Porezne uprave.

Članak 5.

Javnom površinom, u smislu ove Odluke, smatraju se javne površine određene posebnim zakonskim odredbama te utvrđene Odlukom o komunalnom redu, kao i neizgrađeno građevinsko zemljište u vlasništvu Općine.

Članak 6.

Za korištenje javnih površina utvrđuje se visina poreza na korištenje javnih površina kako slijedi:

– za korištenu javnu površinu do 6 m2 27,00 eura

– za svaki daljnji m2 korištene javne površine 4,00 eura dnevno.

Porez na korištenje javnih površina za prodaju putem pokretnih trgovina utvrđuje se u iznosu od 80,00 eura mjesečno po svakom vozilu kojim se obavlja djelatnost pokretne trgovine.

Članak 7.

Za korištenje javne površine podnosi se zahtjev Jedinstvenom upravnom odjelu Općine Vidovec, koji rješenjem odobrava korištenje javne površine.

Ukoliko podnositelj zahtjeva ima dospjelog dugovanja prema Općini Vidovec s bilo koje osnove, ne može se odobriti korištenje javne površine.

Poslove u vezi s naplatom poreza na korištenje javne površine obavlja Jedinstveni upravni odjel Općine Vidovec.

Članak 8.

Danom stupanja na snagu ove Odluke prestaje važiti Odluka o porezima Općine Vidovec (»Službeni vjesnik Varaždinske županije«, broj 94/19, 103/20 i 58/21 i »Narodne novine«, broj 24/20 i 83/21).

Članak 9.

Ova Odluka objavit će se »Službenom vjesniku Varaždinske županije« i »Narodnim novinama«, a stupa na snagu 1. siječnja 2023. godine, osim odredbe članka 3. koja stupa na snagu prvoga dana u mjesecu nakon mjeseca u kojem je objavljena.

Klasa: 410-01/22-01/03

Urbroj: 2186-10-01/1-22-01

Vidovec, 21. studenoga 2022.

Općinsko vijeće Općine Vidovec
 Predsjednik
 Krunoslav Bistrović, v. r.
### NN 141/2022 (6.12.2022.), Rješenje o razrješenju i imenovanju predsjednika Upravnog vijeća Agencije za sigurnost željezničkog prometa

VLADA REPUBLIKE HRVATSKE

2143

Na temelju članka 31. stavka 4. Zakona o Vladi Republike Hrvat­ske (»Narodne novine«, br. 150/11., 119/14., 93/16., 116/18. i 80/22.) i članka 17. stavka 3. Zakona o sigurnosti i interoperabilnosti željezničkog sustava (»Narodne novine«, broj 63/20.), Vlada Republike Hrvatske je na sjednici održanoj 24. studenoga 2022. donijela

RJEŠENJE

O RAZRJEŠENJU I IMENOVANJU PREDSJEDNIKA UPRAVNOG VIJEĆA AGENCIJE ZA SIGURNOST ŽELJEZNIČKOG PROMETA

1. Razrješuje se dr. sc. BORNA ABRAMOVIĆ dužnosti predsjednika Upravnog vijeća Agencije za sigurnost željezničkog prometa, zbog isteka mandata.

2. Imenuje se MILAN VUKOVIĆ predsjednikom Upravnog vijeća Agencije za sigurnost željezničkog prometa.

Klasa: 080-02/22-02/99
 Urbroj: 50301-15/28-22-03
 Zagreb, 24. studenoga 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Rješenje o imenovanju zamjenika glavnog državnog inspektora Državnog inspektorata

VLADA REPUBLIKE HRVATSKE

2147

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), članka 46. stavka 2. Zakona o sustavu državne uprave (»Narodne novine«, broj 66/19.), članka 30. stavka 3. Zakona o Državnom inspektoratu (»Narodne novine«, br. 115/18 i 117/21.) i članka 74.a stavka 1. Zakona o državnim službenicima (»Narodne novine«, br. 92/05., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 138/15. – Odluka Ustavnog suda Republike Hrvatske, 61/17., 70/19. i 98/19.), Vlada Republike Hrvatske je na sjednici održanoj 24. studenoga 2022. donijela

RJEŠENJE

O IMENOVANJU ZAMJENIKA GLAVNOG DRŽAVNOG INSPEKTORA DRŽAVNOG INSPEKTORATA

Imenuje se IVAN SAMAC zamjenikom glavnog državnog inspektora Državnog inspektorata, na razdoblje od četiri godine.

Klasa: UP/I 080-02/22-01/59
 Urbroj: 50301-15/28-22-02
 Zagreb, 24. studenoga 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Rješenje o razrješenju zamjenice ravnatelja Središnje agencije za financiranje i ugovaranje programa i projekata Europske unije

VLADA REPUBLIKE HRVATSKE

2145

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 8. stavka 7. Uredbe o osnivanju Središnje agencije za financiranje i ugovaranje programa i projekata Europske unije (»Narodne novine«, br. 90/07., 114/07., 29/12., 56/13., 24/16. i 79/22.), Vlada Republike Hrvatske je na sjednici održanoj 24. studenoga 2022. donijela

RJEŠENJE

O RAZRJEŠENJU ZAMJENICE RAVNATELJA SREDIŠNJE AGENCIJE ZA FINANCIRANJE I UGOVARANJE PROGRAMA I PROJEKATA EUROPSKE UNIJE

Razrješuje se JOSIPA HERCEG ZEBA dužnosti zamjenice ravnatelja Središnje agencije za financiranje i ugovaranje programa i projekata Europske unije, na osobni zahtjev.

Klasa: UP/I 080-02/22-02/47
 Urbroj: 50301-15/07-22-02
 Zagreb, 24. studenoga 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Rješenje o razrješenju dijela članova i imenovanju zamjenice predsjednice i dijela članova Povjerenstva Vlade Republike Hrvatske za osobe s invaliditetom

VLADA REPUBLIKE HRVATSKE

2146

Na temelju članka 31. stavka 4. Zakona o Vladi Republike Hrvat­ske (»Narodne novine«, br. 150/11., 119/14., 93/16., 116/18. i 80/22.) i točke VIII. Odluke o osnivanju Povjerenstva Vlade Republike Hrvatske za osobe s invaliditetom (»Narodne novine«, br. 19/17., 3/20. i 14/21.), Vlada Republike Hrvatske je na sjednici održanoj 24. studenoga 2022. donijela

RJEŠENJE

O RAZRJEŠENJU DIJELA ČLANOVA I IMENOVANJU ZAMJENICE PREDSJEDNICE I DIJELA ČLANOVA POVJERENSTVA VLADE REPUBLIKE HRVATSKE ZA OSOBE S INVALIDITETOM

1. Razrješuju se dužnosti članice Povjerenstva Vlade Republike Hrvatske za osobe s invaliditetom:

– mr. sc. MIRJANA JAKOVČEV, na koju je imenovana kao predstavnica Hrvatskog saveza udruga osoba s intelektualnim teškoćama

– MARICA MIRIĆ, na koju je imenovana kao predstavnica Saveza društava distrofičara Hrvatske.

2. Imenuje se MARICA MIRIĆ, predstavnica Zajednice saveza osoba s invaliditetom Hrvatske – SOIH, zamjenicom predsjednice Povjerenstva Vlade Republike Hrvatske za osobe s invaliditetom.

Za članove Povjerenstva Vlade Republike Hrvatske za osobe s invaliditetom imenuju se:

– OZREN CATELA, predstavnik Hrvatskog saveza udruga osoba s intelektualnim teškoćama

– GORDANA JURČEVIĆ, predstavnica Saveza društava distrofičara Hrvatske.

Klasa: 080-02/22-02/101
 Urbroj: 50301-15/07-22-02
 Zagreb, 24. studenoga 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Rješenje o razrješenju dijela članova Upravnog vijeća Agencije za sigurnost željezničkog prometa

VLADA REPUBLIKE HRVATSKE

2142

Na temelju članka 31. stavka 4. Zakona o Vladi Republike Hrvat­ske (»Narodne novine«, br. 150/11., 119/14., 93/16., 116/18. i 80/22.) i članka 17. stavka 2. Zakona o sigurnosti i interoperabilnosti željezničkog sustava (»Narodne novine«, broj 63/20.), Vlada Republike Hrvatske je na sjednici održanoj 24. studenoga 2022. donijela

RJEŠENJE

O RAZRJEŠENJU DIJELA ČLANOVA UPRAVNOG VIJEĆA AGENCIJE ZA SIGURNOST ŽELJEZNIČKOG PROMETA

Razrješuju se dužnosti članovi Upravnog vijeća Agencije za sigurnost željezničkog prometa, zbog isteka mandata:

– dr. sc. BORNA ABRAMOVIĆ

– dr. sc. DANIJELA BARIĆ.

Klasa: 080-02/22-02/99
 Urbroj: 50301-15/28-22-02
 Zagreb, 24. studenoga 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Rješenje o razrješenju i imenovanju predsjednika i člana Upravnog vijeća Lučke uprave Šibenik

VLADA REPUBLIKE HRVATSKE

2144

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), članka 51. stavka 2. točke 1. i članka 52. stavka 2. Zakona o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.), Vlada Republike Hrvatske je na sjednici održanoj 24. studenoga 2022. donijela

RJEŠENJE

O RAZRJEŠENJU I IMENOVANJU PREDSJEDNIKA I ČLANA UPRAVNOG VIJEĆA LUČKE UPRAVE ŠIBENIK

1. Razrješuje se LIDIJA BRALIĆ dužnosti predsjednice Upravnog vijeća Lučke uprave Šibenik, na osobni zahtjev.

Razrješuje se ZVONIMIR ŠTRKALJ dužnosti člana Upravnog vijeća Lučke uprave Šibenik, radi odlaska na novu dužnost.

2. Imenuje se ZVONIMIR ŠTRKALJ predsjednikom Upravnog vijeća Lučke uprave Šibenik.

Imenuje se LIDIJA BRALIĆ članicom Upravnog vijeća Lučke uprave Šibenik.

Klasa: 080-02/22-02/100
 Urbroj: 50301-15/07-22-02
 Zagreb, 24. studenoga 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Izmjene Kriterija za određivanje visine naknade stvarnih materijalnih troškova i troškova dostave informacije

Povjerenik za informiranje

2149

Na temelju članka 19. stavka 3. Zakona o pravu na pristup informacijama (»Narodne novine« broj 25/13, 85/15 i 69/22), Povjerenik za informiranje 1. prosinca 2022. godine donosi

IZMJENE KRITERIJA

ZA ODREĐIVANJE VISINE NAKNADE STVARNIH MATERIJALNIH TROŠKOVA I TROŠKOVA DOSTAVE INFORMACIJE

Članak 1.

U Kriterijima za određivanje visine naknade stvarnih materijalnih troškova i troškova dostave informacije (»Narodne novine« broj 12/14 i 15/14 – ispravak), članak 2. stavak 1. mijenja se i glasi:

»Visina naknade stvarnih materijalnih troškova određuje se u sljedećem iznosu:

1. preslik jedne stranice veličine A4 – 0,03 eura

2. preslik jedne stranice veličine A3 – 0,07 eura

3. preslik jedne stranice u boji veličine A4 – 0,13 eura

4. preslik jedne stranice u boji veličine A3 – 0,21 eura

5. elektronički zapis na jednom CD-u – 0,53 eura

6. elektronički zapis na jednom DVD-u – 0,80 eura

7. elektronički zapis na memorijskoj kartici ovisno o količini memorije – 27,87 eura za 64 GB, 19,91 eura za 32 GB, 15,93 eura za 16 GB, 6,64 eura za 8 GB, 3,98 eura za 4 GB.

8. pretvaranje jedne strane dokumenta iz fizičkog u elektronički oblik – 0,11 eura

9. pretvaranje zapisa s videovrpce, audiokazete ili diskete u elektronički zapis – 0,13 eura«.

Članak 2.

U članku 4. stavku 2., riječi »150,00 kuna« zamjenjuju se riječima »19,91 eura«.

Članak 3.

U članku 5. riječi »50, 00 kuna« zamjenjuju se riječima »6,64 eura«.

Članak 4.

Ove Izmjene Kriterija objavit će se u »Narodnim novinama«, a stupaju na snagu na dan uvođenja eura kao službene valute u Republici Hrvatskoj.

Klasa: 011-03/22-01/1

Urbroj: 401-01/9-22-1

Zagreb, 1. prosinca 2022.

Povjerenik za informiranje
 dr. sc. Zoran Pičuljan, v. r.
### NN 141/2022 (6.12.2022.), Rješenje o imenovanju povjerenika Vlade Republike Hrvatske za obavljanje poslova iz nadležnosti Općinskog vijeća Općine Gradina

VLADA REPUBLIKE HRVATSKE

2141

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 86. stavka 1. točke 1. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.), Vlada Republike Hrvatske je na sjednici održanoj 1. prosinca 2022. godine donijela

RJEŠENJE

O IMENOVANJU POVJERENIKA VLADE REPUBLIKE HRVATSKE ZA OBAVLJANJE POSLOVA IZ NADLEŽNOSTI OPĆINSKOG VIJEĆA OPĆINE GRADINA

1. Imenuje se IVAN GOJEVIĆ povjerenikom Vlade Republike Hrvatske za obavljanje poslova iz nadležnosti Općinskog vijeća Općine Gradina.

2. Povjerenik Vlade Republike Hrvatske za svoj rad odgovara Vladi Republike Hrvatske.

3. Povjerenik Vlade Republike Hrvatske podnosi izvješće o svom radu Vladi Republike Hrvatske putem Ministarstva pravosuđa i uprave.

4. Povjerenik Vlade Republike Hrvatske počet će obnašati dužnost stupanjem na snagu ovoga Rješenja.

5. Ovo Rješenje stupa na snagu danom objave u »Narodnim novinama«.

Klasa: 081-01/22-01/05

Urbroj: 50301-15/07-22-02

Zagreb, 1. prosinca 2022.

Predsjednik
 mr. sc. Andrej Plenković, v. r.
### NN 141/2022 (6.12.2022.), Rješenje o raspuštanju Općinskog vijeća Općine Gradina

VLADA REPUBLIKE HRVATSKE

2140

Na temelju članka 84. stavka 1. točke 4. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.), Vlada Republike Hrvatske je na sjednici održanoj 1. prosinca 2022. donijela

RJEŠENJE

O RASPUŠTANJU OPĆINSKOG VIJEĆA OPĆINE GRADINA

I.

Raspušta se Općinsko vijeće Općine Gradina, a članovima Općinskog vijeća prestaje mandat.

II.

Vlada Republike Hrvatske imenovat će, posebnim rješenjem, povjerenika Vlade Republike Hrvatske u Općini Gradina za obavljanje poslova iz nadležnosti Općinskog vijeća Općine Gradina.

III.

Povjerenik Vlade Republike Hrvatske preuzima sve ovlasti Općinskog vijeća Općine Gradina.

IV.

Sredstva za rad povjerenika Vlade Republike Hrvatske osiguravaju se u proračunu Općine Gradina.

V.

Ovo Rješenje stupa na snagu danom objave u »Narodnim novinama«.

Klasa: 022-03/22-09/03

Urbroj: 50301-21/32-22-2

Zagreb, 1. prosinca 2022.

Predsjednik
 mr. sc. Andrej Plenković, v. r.
### NN 142/2022 (7.12.2022.), Pravilnik o izmjeni Pravilnika o kriterijima i načinu upravljanja rizicima faktoring-društva

Hrvatska agencija za nadzor financijskih usluga

2154

Na temelju članka 64. stavka 3. Zakona o faktoringu (»Narodne novine« br. 94/14, 41/16), Hrvatska agencija za nadzor financijskih usluga na sjednici Upravnog vijeća održanoj 30. studenoga 2022. donosi

PRAVILNIK

O IZMJENI PRAVILNIKA O
 KRITERIJIMA I NAČINU UPRAVLJANJA RIZICIMA
 FAKTORING-DRUŠTVA

Članak 1.

U članku 12. stavku 2. alineji 2. Pravilnika o kriterijima i načinu upravljanja rizicima faktoring-društva (»Narodne novine« br. 86/18.) riječi »500 milijuna kuna« zamjenjuju se riječima »66.000.000,00 eura«.

Članak 2.

Ovaj Pravilnik objavit će se u »Narodnim novinama«, a stupa na snagu 1. siječnja 2023. godine.

Klasa: 011-01/22-06/01
 Urbroj: 326-01-70-72-22-1
 Zagreb, 30. studenoga 2022.

Predsjednik Upravnog vijeća
 dr. sc. Ante Žigman, v. r.
### NN 142/2022 (7.12.2022.), Pravilnik o izmjenama Pravilnika o obavljanju poslova faktoringa faktoring-društava iz drugih država članica i trećih država na području Republike Hrvatske

HRVATSKA AGENCIJA ZA NADZOR FINANCIJSKIH USLUGA

2156

Na temelju članka 60. stavka 3. i članka 63. stavka 2. Zakona o faktoringu (»Narodne novine« br. 94/14., 41/16.), Hrvatska agencija za nadzor financijskih usluga na sjednici Upravnog vijeća održanoj 30. studenoga 2022. donosi

PRAVILNIK

O IZMJENAMA PRAVILNIKA O OBAVLJANJU POSLOVA FAKTORINGA FAKTORING-DRUŠTAVA IZ DRUGIH DRŽAVA ČLANICA I TREĆIH DRŽAVA NA PODRUČJU REPUBLIKE HRVATSKE

Članak 1.

U članku 8. stavku 3. Pravilnika o obavljanju poslova faktoringa faktoring-društava iz drugih država članica i trećih država na području Republike Hrvatske (»Narodne novine« br. 58/15.) riječi »1 milijun kuna« zamjenjuju se riječima »132.722,81 eura«.

Članak 2.

U članku 11. stavku 1. Pravilnika brišu se riječi »u pisanom obliku,« te se na kraju rečenice dodaju riječi »sukladno uputi o načinu dostave podataka Agenciji«.

Prijelazne i završne odredbe

Članak 3.

Ovaj Pravilnik objavit će se u »Narodnim novinama«, a stupa na snagu 1. siječnja 2023. godine.

Klasa: 011-01/22-06/01
 Urbroj: 326-01-70-72-22-3
 Zagreb, 30. studenoga 2022.

Predsjednik Upravnog vijeća
 dr. sc. Ante Žigman, v. r.